འདི་ལོ་ནི་ངོས་རང་ཕྱི་ལོ་༡༩༥༤ལོར་རྒྱལ་ནང་དུ་བསྐྱོད་ནས་སྐབས་དེའི་རྒྱ་ནག་དབུ་ཁྲིད་རྣམས་དང་།ལྷག་པར་དུ་མའོ་ཙེ་ཏུང་མཇལ་འཕྲད་ཞུས་ཏེ་ལོ་༥༠འཁོར་བའི་དུས་ཚིགས་འཁེལ་གྱི་ཡོད།དུས་དེར་ངོས་རང་རྒྱ་ནག་ཏུ་བསྐྱོད་སྐབས་ངོས་ཀྱི་སེམས་ནང་བོད་ཀྱི་འབྱུང་འགྱུར་གནད་དོན་ཐོག་བློ་འཚབ་ཆེན་པོ་བྱེད་བཞིན་པར་འགྲུལ་བཞུད་བྱས་པའི་གནས་ཚུལ་རྣམས་གསལ་པོ་དྲན་གྱི་འདུགསྐབས་དེར་དབུ་ཁྲིད་མཇལ་འཕྲད་བྱུང་བ་ཚང་མས་གཅིག་གྱུར་དུ་བོད་ནང་རྒྱ་རིགས་ལས་བྱེད་གནས་སྡོད་བྱེད་པ་དེ་ནི་བོད་མི་མང་གི་བདེ་རྩར་སྨན་པའི་ལས་ཀ་བྱེད་པ་དང་།དེ་བཞིན་བོད་ཡར་རྒྱས་གཏོང་རྒྱུར་རོགས་རམ་བྱེད་པའི་ཆེད་དུ་ཡིན་པའི་འགན་ལེན་གནང་བྱུང་བ་མ་ཟད།ངོས་རང་རྒྱ་ནག་ཏུ་སྡོད་རིང་རྒྱལ་སྤྱིའི་རྒྱལ་མཚམས་རིས་མེད་ཀྱི་གསར་བརྗེ་དང་།སྤྱི་ཚོགས་རིང་ལུགས་སྐོར་ཤེས་རྟོགས་ཀྱིས་དེ་དག་ལ་ཡིད་སྨོན་ཆེར་བསྐྱེད་བྱུང་བར་བརྟེན།ཞི་བདེ་དང་།ཐུན་མོང་གི་ཁེ་ཕན་ལྡན་པའི་གཞི་རྩའི་ཐོག་ནས་བོད་རྒྱ་གཉིས་མཉམ་གནས་ཐུབ་ངེས་སྙམ་པའི་སྤྲོ་སྣང་དང་།གདེང་སྤོབས་བཅས་ཀྱི་ཐོག་ནས་བོད་དུ་ཕྱིར་ལོག་བྱས་པ་ཡིན།འོན་ཀྱང་བློ་ཕམ་པ་ཞིག་ལ།ངོས་རང་ཕྱིར་ལོག་བྱས་མ་ཐག་རྒྱ་ནག་ནང་ཐད་བསྐྱོད་རིང་ལུགས་ཀྱི་ཆབ་སྲིད་ལས་འགུལ་ཐོན་ཏེ་དུས་བདེ་ཞོད་འཇགས་མེད་པའི་གནས་ཚུལ་བྱུང་ཞིང་།འགྱུར་འགྲོས་དེ་དག་གིས་བོད་ཐོག་འཛིན་པའི་རྒྱ་ནག་གི་སྲིད་བྱུས་ལ་ཤུགས་རྐྱེན་ཐེབས་པའི་འབྲས་བུར་བོད་ལ་དེ་བས་དྲག་གནོན་དང་།མཁྲེགས་བཟུང་བྱེད་ཤུགས་ཆེ་རུ་སོང་བར་བརྟེན།མཐའ་མ་ཕྱི་ལོ་༡༩༥༩ཟླ་༣པར་བོད་མི་མང་རང་དབང་སྒེར་ལངས་ཀྱི་ལས་འགུལ་གཞི་རྒྱ་ཆེན་པོ་དེ་བྱུང་བ་རེད།